**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «****Ο περί της Ίδρυσης και Λειτουργίας Εμπορικού Δικαστηρίου και Ναυτοδικείου (Τροποποιητικός) (Αρ. 2) Νόμος του 2023»**

**Παρόντες:**

Νίκος Τορναρίτης, πρόεδρος Χριστιάνα Ερωτοκρίτου

Φωτεινή Τσιρίδου Πανίκος Λεωνίδου

Νίκος Γεωργίου Χαράλαμπος Θεοπέμπτου

Ανδρέας Πασιουρτίδης Κωστής Ευσταθίου

Γιώργος Κουκουμάς

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύοσυνεδρίες της, που πραγματοποιήθηκαν στις 17 και24 Μαΐου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως.

Η Αρχιπρωτοκολλητής, η Νομική Υπηρεσία της Δημοκρατίας και ο Παγκύπριος Δικηγορικός Σύλλογος, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σημειώνεται ότι στο στάδιο της συζήτησης του νομοσχεδίου παρέστη επίσης το μέλος της επιτροπής κ. Άριστος Δαμιανού.

Σκοπός του νομοσχεδίου είναι η τροποποίηση του περί της Ίδρυσης και Λειτουργίας Εμπορικού Δικαστηρίου και Ναυτοδικείου Νόμου, ώστε οι απαιτήσεις που σχετίζονται με υποθήκη ή επιβάρυνση πλοίου ή μεριδίου αυτού να εντάσσονται στις απαιτήσεις για τις οποίες δύναται να εγερθεί απαίτηση κατά πράγματος («in rem») εναντίον του υποθηκευμένου πλοίου, χωρίς να απαιτούνται οποιεσδήποτε άλλες δικαιοδοτικές προϋποθέσεις.

Στο πλαίσιο της συζήτησης του νομοσχεδίου, η εκπρόσωπος του Υπουργείου Δικαιοσύνης και Δημοσίας Τάξεως εξήγησε στην επιτροπή τους σκοπούς και τη φιλοσοφία των προτεινόμενων ρυθμίσεων, σημειώνοντας ότι με αυτές επιδιώκεται η τροποποίηση των διατάξεων της βασικής νομοθεσίας οι οποίες καθορίζουν τον τρόπο άσκησης της δικαιοδοσίας του Ναυτοδικείου, ώστε αυτές να συνάδουν με την ερμηνεία του όρου «ναυτική υπόθεση». Η ρύθμιση αυτή κρίθηκε αναγκαία λόγω των προβλημάτων που διαπιστώθηκαν στην εφαρμογή των εν λόγω διατάξεων της βασικής νομοθεσίας.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στην ολομέλεια του σώματος την ψήφιση του νομοσχεδίου σε νόμο.

2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της επιτροπής βουλευτής του Κινήματος Οικολόγων-Συνεργασία Πολιτών και το μέλος της μεμονωμένος σοσιαλιστής βουλευτής επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Ίδρυσης και Λειτουργίας Εμπορικού Δικαστηρίου και Ναυτοδικείου (Τροποποιητικός) Νόμος του 2023».

6 Ιουνίου 2023

Αρ. Φακ.: 23.01.064.054-2023

ΑΟΛ/MC/ΣΘ